
Η ΚΟΙΝΟ_ΤΟΠΙΑ παρουσιάζει….
Οκτώ ποιοτικές προτάσεις στο «Ημερολόγιο ταινιών»

της Κοινο_Τοπίας για την περίοδο 2012-13
Η Εταιρεία Κοινωνικής Δράσης και Πολιτισμού Κοινο_Τοπία στα πλαίσια των Πολιτιστικών Δράσεών της συνεχίζει για τρίτη χρονιά τον κύκλο προβολών με τίτλο «Ημερολόγιο ταινιών». Σκοπός των προβολών είναι -πέρα από το να δούμε ή να ξαναθυμηθούμε διαμάντια της έβδομης τέχνης- η συζήτηση και ο προβληματισμός που ξεκινούν από τη θεματική μιας ταινίας. Θεματική που με συναρπαστικό τρόπο θέτει το εύρημα όλης της προβληματικής της με την εντελώς βέβαια προσωπική αισθητική του δημιουργού της, αλλά και η ανάγκη για συνάντηση των ανθρώπων. 

Κάπου ο Βασίλης Ραφαηλίδης λέει: «... σύμφωνα με μια πολύ παλιά αρχή του υπογράφοντος όποιος ξέρει μόνο κινηματογράφο, δεν ξέρει ούτε κινηματογράφο. Δεν πρόκειται ακριβώς για προσωπική μου άποψη, αφού απορρέει από την Απολογία του Σωκράτη του Πλάτωνα. Είναι εκεί που ο Πλάτωνας βάζει για πρώτη φορά την ανεπάρκεια της ειδικής γνώσης, που κάνει τους επαΐοντες να φαίνονται πέρα για πέρα ανίκανοι όταν έρχονται αντιμέτωποι με την ευρύτητα και τη γενικότητα της σκέψης του Σωκράτη, που αν και «ένα ξέρει, πως δεν ξέρει τίποτα», τελικά ξέρει πολύ περισσότερα από τους επαΐοντες, που επειδή είναι ειδικοί σε κάτι πιστεύουν πως τους επιτρέπεται να έχουν λόγο για τα πάντα... ».

Ευελπιστούμε οι προβολές να γίνουν η αφορμή ενός ανοιχτού διαλόγου πάνω σε σύγχρονα προβλήματα, ερωτήματα, θέσεις και ανησυχίες των σημερινών ανθρώπων, έτσι μετά την προβολή -για όσους επιθυμούν- θα ακολουθεί διάλογος και σχόλια πάνω στη θεματική της ταινίας και στη σύνδεσή της με τη ζωή. 
…και ας μη ξεχνάμε αυτό που ο μεγάλος ελληνιστής E. R. Dodds αναφέρει ότι: «μονάχα η ανοιχτή παιδεία, δηλαδή η απόκτηση της δυνατότητας να επιλέγουμε με τρόπο έλλογο και ελεύθερο την ερμηνεία του κόσμου και να καθορίζουμε τη στάση μας απέναντι του. Αυτή είναι η παιδεία που θα οδηγήσει σε μια ανοιχτού τύπου κοινωνία».

Σίγουρα ο κινηματογράφος σα συνδυασμός πολλών τεχνών, δίνει τα αμεσότερα και δυνατότερα ερεθίσματα αφού προσφέρεται τόσο ως αντίδοτο στους δύσκολους καιρούς μας, όσο και ως γόνιμο έδαφος για στοχασμό. 

Οι προβολές θα γίνονται στον πολυχώρο της Κοινο_Τοπίας Μαιζώνος 139 και Παντανάσσης 4ος όροφος (έναντι Δημαρχιακού Μεγάρου) στην Πάτρα με ΕΛΕΥΘΕΡΗ ΕΙΣΟΔΟ. Ώρα προσέλευσης 7.45μμ. Έναρξη προβολής 8.00μμ. 
ΗΜΕΡΟΛΟΓΙΟ ΤΑΙΝΙΩΝ

ΠΡΟΓΡΑΜΜΑ ΠΡΟΒΟΛΩΝ 2012-2013

· Οκτώβριος (Τετάρτη 17/10ου στις 20:00): ARMACORD του Φεντερίκο Φελλίνι (Federico Fellini), 1973
· Νοέμβριος (Τετάρτη 14/11ου στις 20:00): THE FALL του Tarsem Singh, 2006
· Δεκέμβριος (Τετάρτη 5/12ου στις 20:00): C.R.A.Z.Y. του Ζαν-Μαρκ Βαλέ (Jean-Marc Vallee), 2005
· Ιανουάριος (Τετάρτη 9/1ου στις 20:00): ΧΩΡΑ ΠΡΟΕΛΕΥΣΗΣ (Hora Proelefsis-Homeland) του Σύλλα Τζουμέρκα, 2010
· Φεβρουάριος (Τετάρτη 6/2ου στις 20:00): LANTANA του Ρέι Λόρενς (Ray Lawrence), 2001
· Μάρτιος (Τετάρτη 6/3ου στις 20:00): SHORTBUS του Τζον Κάμερον Μίτσελ (John Cameron Mitchell), 2006
· Απρίλιος (Τετάρτη 10/4ου στις 20:00): AGORA του Αλεχάντρο Αμεναμπάρ (Alejandro Amenábar), 2009
· Μάιος (Τετάρτη 15/5ου στις 20:00): ΠΙΝΑ ΜΠΑΟΥΣ (PINA) του Βιμ Βέντερς (Wim Wenders), 2011

